Plaasaanvalle: Fonds geskep om slagoffers te ondersteunArgieffoto (Pixabay) AfriForum het Donderdag aangekondig dat die burgerregte-organisasie ŉ fonds op die been gebring het om geldelike hulp aan slagoffers van plaasaanvalle te bied. Ian Cameron, AfriForum se hoof van gemeenskapsveiligheid, het gesê afgesien van die ingrypende trauma en emosionele skade wat slagoffers van plaasaanvalle moet hanteer, hou hierdie aanvalle ook praktiese implikasies in. “Mense besef nie altyd wat die uitwerking van ’n plaasaanval is op dié mense wat daardeur geraak word nie. Dit is nie net traumaties nie, maar steel ook inherente aspekte van plaasaanvalslagoffers se menswaardigheid. Talle slagoffers is reeds behoeftig en het dikwels geen ander heenkome as die plek waar hulle aangeval is nie – hulle kyk dus voortdurend vas teen die toneel waar hul donkerste nagmerrie plaasgevind het,” sê Cameron. Volgens hom verskaf AfriForum se 911-trauma-eenheid nie net kos aan behoeftige slagoffers nie, maar help die eenheid ook met basiese mediese uitdagings, klere, hofbystand, die afneem van verklarings en, in sekere gevalle, die nodige sielkundige ondersteuning. AfriForum help ook in samewerking met Crime Scene Clean Up om seker te maak dat die huis waarin ’n plaasaanval plaasgevind het met die regte chemikalieë skoongemaak word. “Ons moet alles in ons vermoë doen om seker te maak dat slagoffers se menswaardigheid behou word. Ons moet elke plaasaanvalslagoffer se storie onthou en vertel.” Indien jy by die trauma-eenheid betrokke wil raak, stuur ’n e-pos na [email protected] Vir inligting oor skenkings aan die fonds, besoek AfriForum se webwerf.